**Priviri de lumină**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Privești, din cer, cu-aceeași măreție,

în sufletele celor ce-ți oferă

ofrande-n bucuria efemeră

pe care-o vor mai lungă să le fie.

Găsești, ascunsă-acolo, și tristețe

ce își așteaptă rândul să se-arate,

căci bucuria-i scurtă, ea nu poate

să le ofere, veșnic, frumusețe.

Doar tu o ai, în marea ta lumină,

venit din timpuri prea demult apuse,

din veșnicii uitate sau distruse.

Privești, de sus, la marea ta grădină

și ți-ai dori ca noaptea să nu vină

în sufletele ce ți-au fost supuse.